Κολοκυθόπιτα (γλυκιά και αλμυρή)
Αυτή η συνταγή για κολοκυθόπιτα είναι εύκολη και... ευμετάβλητη, αφού με δύο-τρεις απλές κινήσεις μπορεί να γίνει γλυκιά ή αλμυρή, ανάλογα με το γούστο μας και τη διάθεση της στιγμής.
12-14 φύλλα κρούστας , 1.800-2.000 γρ. ψίχα από κίτρινη κολοκύθα, λίγο ελαιόλαδο ή λιωμένο βούτυρο για το ταψί και τα φύλλα, 1 φλιτζ. τσαγιού ζάχαρη, 2 φλιτζ. τσαγιού σταφίδες μαύρες, 2 κουτ. σούπας κανέλα , 4 αυγά, 400 γρ. θρυμματισμένη φέτα, λίγη καυτερή ή γλυκιά πάπρικα, αλάτι
Τρίβουμε στη χοντρή πλευρά του τρίφτη την ψίχα από τη γλυκιά κολοκύθα, την αλατίζουμε, τρίβουμε με τα χέρια να βγάλει τα περιττά υγρά της, τη στύβουμε καλά και τη βάζουμε σε μια λεκάνη.Προθερμαίνουμε τον φούρνο στους 190°C.Αν θέλουμε να φτιάξουμε γλυκιά κολοκυθόπιτα, προσθέτουμε στην κολοκύθα τη ζάχαρη, τις σταφίδες, την κανέλα και τα αυγά και ανακατεύουμε καλά.Αν φτιάξουμε αλμυρή κολοκυθόπιτα, προσθέτουμε στη στυμμένη κολοκύθα, τη φέτα, την πάπρικα και αλάτι και ανακατεύουμε καλά.Λαδώνουμε ή βουτυρώνουμε ένα μεγάλο στρογγυλό ταψί και στρώνουμε μέσα τα φύλλα, βουτυρωμένα ή λαδωμένα ένα-ένα, σκορπίζοντας ανάμεσά τους μικρές δόσεις από το μείγμα της γέμισης που επιλέξαμε. Κάθε φύλλο που στρώνουμε, αφήνουμε τις άκρες του να κρέμονται προς τα έξω. Σκεπάζουμε με το τελευταίο φύλλο και το λαδώνουμε ή το βουτυρώνουμε. Πιάνουμε όλες μαζί τις άκρες των φύλλων και τις τυλίγουμε προς τα μέσα, φτιάχνοντας έναν κόθρο γύρω γύρω στο ταψί.Χαράσσουμε την κολοκυθόπιτα σε μικρά κομμάτια, βουτυρώνουμε την επιφάνειά της και ψήνουμε για 50 λεπτά σε φούρνο προθερμασμένο στους 190°C.
Αλεύρι (ζύμες),Κολοκύθα